Med pølsevogn, hurra-råb og skåltaler blev byggeriet af 222 familieboliger i går fejret i Gellerup. På området ud mod Åby Ringvej, hvor der ellers har været et grønt areal skyder det første private karrébyggeri nu i vejret.

Keld Albrechtsen, der er formand for Brabrand Boligforening, glædede sig over, at det første private boligbyggeri nu skyder op i området.

Dermed rykker boligerne i Gellerup helt bogstaveligt tættere på Aarhus, som formand for Brabrand Boligforening Keld Albrechtsen også lagde vægt på, da han holdt tale ved arrangementet på Gudrunsvej.

"Helt synligt sker brobygningen mellem Aarhus og Gellerup nu for øjnene af os i kraft af dette byggeri. Det er faktisk ret flot. Gellerup er i en vældig forandring, og disse familieboliger er et helt afgørende første skridt til at indlede forandringen. Der sker en stor åbning mod Aarhus," lød det blandt andet fra Keld Albrechtsen.

Læs også Kritiske røster: "Hvor er beboerne henne i Helhedsplanen?"

Byggeri er skabt i et offentligt-privat samarbejde mellem Aarhus Kommune, Brabrand Boligforening og udviklerselskabet Svanen Gruppen, der er ejet af familien Brixhuus. Første etape omfatter 222 familieboliger med et til fire-værelses lejligheder på mellem 60 og 120 kvadratmeter. I alt 21.500 kvadratmeter fordelt på to karréer.

Pionerer rykker ind

Lejlighederne er solgt til Core Property Management, og herfra var bygge- og udviklingschef Per Yderholm meget glad for at være første private investor i Gellerup:

"Jeg er oprindelig fra Aarhus og kan huske starten af Gellerupparken. Der har i mange år været en automatpilot-reaktion, når man siger Gellerup, men planen for at gøre op med det dårlige ry har for os været meget overbevisende."

Læs også Beboer i Gellerup: "Det er ikke beboernes ønsker. De laver det, som de vil"

Han kunne afsløre, at navnet bliver 'Pionerhusene':

"Det henviser dels til, at vi er den første private investor i området. Men også til de mange kvinder, der har lagt navn til gaderne i området, som også var pionerer på hver deres felter."

Pionerhusene får indkørsel fra Gudrunsvej.

Også borgmester Jacob Bundsgaard (S) var begejstret for råhuset af byggeriet, der nu står klar.

"Det er det første skridt på vejen til at binde Aarhus sammen med Gellerup. Svanen Gruppen har i den grad været first movers - en kæmpe tak til jer og en kæmpe tak til håndværkerne. Det er godt arbejde. Og tillykke med rejsegildet. Jeg glæder mig meget til at se det færdige resultat," lød det blandt andet fra borgmesteren.

Familieboligerne, der forventes klar til indflytning til sommer, ligger på et fire hektar stort areal, hvor Svanen Gruppen desuden opfører 26 rækkehuse samt 160-180 ungdomsboliger.